Water in Tshwane selfs verder beperk(Argieffoto: Aaron Favila, AP) Strenger waterbeperkings geld van vandeesweek af in die Tshwane-metrogebied, nadat Rand Water vlak 2-beperkings Donderdag daar ingestel het. Alle watermeters in die stad word nou met tussen 40% en 50% beperk, het die waterverskaffer Woensdag in ŉ verklaring gesê. Dit word gedoen as daar geen verbetering in reservoirvlakke ná die inwerkingstelling van vlak 1-beperkings bespeur word nie. Dit gaan tot lae waterdruk lei. “Weens die huidige hittegolf wat die aanvraag verhoog het, het dit noodsaaklik vir Rand Water geword om verdere streng beperkings oor die hele verspreidingsnetwerk in werking te stel om die aanvraag te probeer verminder terwyl reservoirvlakke aan hou daal.” Die watervoorsiener sukkel al sedert verlede maand met lae waterdruk, nadat twee van sy suiweringsaanlegte probleme ondervind het weens kragonderbrekings ná veldbrande. Die situasie is vererger deur probleme met ŉ klep by die Zuikerbosch-suiweringsaanleg. Dit het gelei tot ŉ noodsluiting van die aanleg op 17 Oktober. “In ŉ poging om ŉ algehele ineenstorting van die grootmaatwatervoorsieningstelsel weens die sluiting te verhoed, is Rand Water genoodsaak om beperkings in te stel aan klante wat deur die Palmiet-stelsel bedien word. “Ons doen dus ŉ beroep op Tshwane se inwoners en sakeondernemings om water selfs meer spaarsaam te gebruik sodat water aan almal verskaf kan word,” het die verklaring gelui.